b'\n_START_ARTICLE_\nLimfom\n_START_SECTION_\nRazvrstitev SZO\n_START_PARAGRAPH_\nSvetovna zdravstvena organizacija je leta 2001 objavila svojo razvrstitev limfomov ter jo leta 2008 posodobila. _NEWLINE_Gre za razvrstitev na osnovi vrste prizadetih celic (oziroma katerim normalnim telesnim celicam so rakave celice najbolj podobne) in glede na fenotipi\xc4\x8dne, molekularne in citogeneti\xc4\x8dne lastnosti. Po SZO obstajajo tri velike skupine limfomov: limfomi limfocitov B, limfomi limfocitov T in limfomi naravnih celic ubijalk, zajete so pa tudi druge manj pogoste vrste.  Hodgkinovi limfomi so kot v predhodnih razvrstitvah svoja skupina, a spadajo med novotvorbe zrelih limfocitov B.\n_START_SECTION_\nEpidemiologija\n_START_PARAGRAPH_\nPojavnost Hodgkinovih limfomov je v zadnjih letih pribli\xc5\xbeno enaka, pojavnost ne-Hodgkinovih limfonov pa se rahlo pove\xc4\x8duje. Leta 2008 je bilo v Sloveniji 37 novih primerov HL ter 281 novih primerov NHL. Slednji se pojavljajo pribli\xc5\xbeno 3\xe2\x80\x934-krat pogosteje kot HL, skupno pa predstavljajo 2,5 do 5\xc2\xa0% vseh rakov. HL se pogosteje pojavlja v starostni skupini od 15. do 34. leta in v starostni skupini po 50. letu. Pogostost pojavljanja NHL nara\xc5\xa1\xc4\x8da s starostjo.\n_START_SECTION_\nZdravljenje\n_START_PARAGRAPH_\nLimfomi se zdravijo s sistemsko terapijo (s kemoterapevtiki in biolo\xc5\xa1kimi zdravili), z obsevanjem, s kombinacijo obeh navedenih metod, redko tudi kirur\xc5\xa1ko. Pri izbiri zdravljenja je poleg vrste limfoma pomembno tudi, ali gre za nizkomaligen ali za agresiven limfom. Zdravljenje s sistemsko terapijo poteka obi\xc4\x8dajno s kombinacijo ve\xc4\x8d kemoterapevtikov, lahko z dodatkom biolo\xc5\xa1kega zdravila v dolo\xc4\x8denem \xc4\x8dasovnem sosledju. Obsevanje kot samostojna oblika zdravljenja se uporablja predvsem pri lokaliziranih indolentnih (nizkomalignih) limfomih, sicer pa kot dopolnilna metoda sistemskemu zdravljenju. V\xc4\x8dasih pri zdravljenju limfomov pride v po\xc5\xa1tev visokoodmerna kemoterapija/obsevanje s presaditvijo kostnega mozga. Po zaklju\xc4\x8denem zdravljenju je potrebno redno spremljanje pacienta zaradi mo\xc5\xbene ponovitve bolezni ter pravo\xc4\x8dasnega odkrivanja drugega raka.'